**Βιβλίο 2. Κεφάλαιο 2. Παράγραφοι 20-21.**

**Μετάφραση:**

20. Οι Λακεδαιμόνιοι όμως αρνήθηκαν να εξανδραποδίσουν ελληνική πόλη, η οποία είχε ωφελήσει πολύ στους μεγάλους πολεμικούς κινδύνους που έγιναν (παρουσιάστηκαν) στην Ελλάδα, αλλά συνήψαν ειρήνη με τον όρο, αφού γκρεμίσουν τα Μακρά Τείχη και τα τείχη γύρω από τον Πειραιά και αφού παραδώσουν τα πλοία εκτός από δώδεκα και αφού φέρουν πίσω τους εξόριστους και αφού θεωρούν τον ίδιο εχθρό και φίλο, να ακολουθούν τους Λακεδαιμόνιους και στη στεριά και στη θάλασσα, όπου τυχόν τους οδηγούν (οι Λακεδαιμόνιοι).

21. Ο Θηραμένης και οι πρέσβεις που ήταν μαζί του, μετέφεραν αυτές τις προτάσεις στην Αθήνα. Και πολύς όχλος τους περικύκλωνε την ώρα που έμπαιναν, επειδή φοβόταν μήπως είχαν επιστρέψει άπρακτοι. Γιατί δεν χωρούσε άλλη αναβολή εξαιτίας του μεγάλου αριθμού αυτών που είχαν χαθεί από την παντελή έλλειψη ειδών διατροφής.

**Νοηματικά:**

* Η συνεδρίαση των Λακεδαιμονίων και των συμμάχων για την τιμωρία των ηττημένων Αθηναίων αποδεικνύει τη σκληρότητα των συμμάχων, οι οποίοι απαιτούσαν την καταστροφή των Αθηνών. Οι Λακεδαιμόνιοι όμως αρνήθηκαν να καταστρέψουν την Αθήνα αναγνωρίζοντας τον πρωταγωνιστικό ρόλο των Αθηναίων για την εκδίωξη του Περσικού κινδύνου και την κατοχύρωση της ελληνικής ελευθερίας.
* Οι όροι της ειρήνης:
* Να γκρεμιστούν τα Μακρά Τείχη και τα τείχη γύρω από τον Πειραιά
* Να παραδοθούν τα αθηναϊκά πλοία εκτός από δώδεκα
* Να επιστρέψουν στην Αθήνα οι πολιτικοί εξόριστοι
* Να υπάρχει στρατιωτική συμμαχία με τη Σπάρτη (τυπική έκφραση αυτής της συμμαχίας ήταν «να θεωρούν τον ίδιο φίλο και εχθρό»)

**Γλώσσα – Ύφος:**

* Όταν ο Ξενοφώντας διατυπώνει τους όρους της ειρήνης οι λεκτικές και συντακτικές του επιλογές υποδεικνύουν το σημαντικότερο όρο. Σε απαρέμφατο βρίσκεται η στρατιωτική υποχρέωση των Αθηναίων να ακολουθούν τους Σπαρτιάτες (έπεσθαι) και σε μετοχές ως προκαταρκτικοί όροι όλοι οι υπόλοιποι (καθελόντας, παραδόντας, καθέντας, νομίζοντας).

**Γραμματικά – Συντακτικά:**

καθελόντας: Να γράψετε το β΄ και γ΄ πρόσωπο του ίδιου χρόνου σε όλες τις εγκλίσεις καθώς και το απαρέμφατο και τη μετοχή.

**Ετυμολογικά:**

ἔφασαν: φημί, ἔφην, φήσω, ἔφησα ισχυρό θέμα φη- ασθενές θέμα φα-

Ομόρριζα: φάσις (= λόγος ισχυρισμός), ἀπόφασις (άρνηση), κατάφασις (βεβαίωση) φήμη (φωνή ή λόγος από άγνωστη πηγή, προφητική φωνή, ο λόγος που διαδίδεται μεταξύ των ανθρώπων, οποιοσδήποτε λόγος, αγγελία), προφήτης (αυτός που μιλάει αντί του θεού και ερμηνεύει τη θέλησή του στους ανθρώπους, ερμηνευτής, προάγγελος), φωνή, φατέον, φατόν, ἄφατον.

Γράψτε όσες περισσότερες λέξεις μπορείτε απλές ή σύνθετες και από τα δύο θέματα του ρήματος:

Ισχυρό θέμα φη- Αδύνατο θέμα φα-

**Βιβλίο 2. Κεφάλαιο 2. Παράγραφοι 22-23.**

**Μετάφραση:**

22. Την επόμενη ημέρα, λοιπόν, οι πρεσβευτές ανακοίνωσαν με ποιους όρους οι Λακεδαιμόνιοι σύναπταν ειρήνη. Εξ ονόματός τους μιλούσε ο Θηραμένης λέγοντας ότι πρέπει να υπακούσουν στους Λακεδαιμόνιους και να γκρεμίσουν τα τείχη. Αφού κάποιοι του έφεραν αντιρρήσεις, αλλά πολύ περισσότεροι επιδοκίμασαν, φάνηκε καλό να δεχτούν την ειρήνη.

23. Μετά από αυτά, λοιπόν, και ο Λύσανδρος έφτασε στον Πειραιά με τα πλοία και οι εξόριστοι επέστρεψαν και τα τείχη γκρέμιζαν με μεγάλη προθυμία, ενώ οι αυλητρίδες έπαιζαν τον αυλό, επειδή νόμιζαν ότι εκείνη η ημέρα έκανε την αρχή για την ελευθερία στην Ελλάδα.

 **Νοηματικά:**

* Η αντίδραση των Αθηναίων: φαίνεται πως η κατάσταση στην Αθήνα δεν ήταν απλή. Υπήρχαν διαφορετικές πολιτικές παρατάξεις με διαφορετικές συμπάθειες και αντιπάθειες, στις οποίες μάλιστα υπήρχαν και εσωτερικές διαφοροποιήσεις (ανάμεσα στους μετριοπαθείς και στους ακραίους). Τελικά επικρατεί το δίκαιο του ισχυρότερου και οι Αθηναίοι γκρεμίζουν τα τείχη, που αποτελούσαν το προπύργιο της δύναμής τους, με προθυμία υπό τον ήχο των αυλητρίδων λες και επρόκειτο για γιορτή.

**Γλώσσα – Ύφος:**

Ο ιστορικός αφηγείται την παράδοση των Αθηνών με λιτότητα, παραστατικότητα και ζωντάνια και δίνει δραματικότητα στην αφήγηση (πολυσύνδετο, χρήση παρατατικού χρόνου, μικρές προτάσεις).

Στις παραγράφους 16 – 23 έχουμε διπλωματική – διαπραγματευτική δραστηριότητα. Τα ρήματα που σημαίνουν εκφορά λόγου παίρνουν ποικίλες αποχρώσεις: λέγω/ ομολογώ/απαγγέλλω/κελεύω/ερωτώ/αποκρίνομαι/καλώ/αντιλέγω/φημί/προηγορώ/ συνεπαινώ.

**Γραμματικά – Συντακτικά:**

εἰσιόντας, φοβούμενοι, ἀπολλυμένων, λέγων, ἀντειπόντων, συνεπαινεσάντων, νομίζοντες: να συντάξετε τις μετοχές και να πείτε αν είναι συνημμένες ή απόλυτες.

Να βρείτε όλες τις αντωνυμίες του κειμένου να τις αναγνωρίσετε γραμματικά και να τις κλίνετε και στα τρία γένη και στους δύο αριθμούς.

**Ετυμολογικά:**

ἄρχω: Να γράψετε τους αρχικούς χρόνους του ρήματος και να γράψετε ομόρριζες λέξεις απλές και σύνθετες.